Henriette Kjær (KF), 2005-12-15:
Det kan jo være svært for mig at være andet end meget tilfreds med de forslag, vi har til behandling i dag, som jo er en udmøntning af den aftale, vi lavede, lige inden vi gik på sommerferie, »En ny chance til alle«.
Vi har i alt for lang tid ladet udlændinge i Danmark passe sig selv.
Vi har måske sådan lidt i misforstået venlighed accepteret, at kvinderne i indvandrermiljøer ikke kom i hverken job eller uddannelse, og vi har accepteret, at der har været en lavere arbejdsmarkedstilknytning blandt indvandrere generelt end blandt danskere.
Og det er et problem.
Det er et problem for indvandrerne, fordi det selvfølgelig er meget utilfredsstillende ikke at kunne forsørge sin egen familie med sine egne tjente penge.
Det er også et problem for indvandrernes børn.
Hvis kvinderne kan dansk, så kan de involvere sig i børnenes skole.
Har kvinderne en uddannelse, så kan de hjælpe børnene med lektierne.
Og har de et job, så er de gode rollemodeller for deres børn, der får en opfattelse af, at det er normalt at stå op om morgenen og passe et job.
Derfor er det helt uden diskussion godt, hvis vi kan skaffe indvandrere i job.
Det er jo helt uholdbart at have menneskelige ressourcer stående på passiv standby, når de kan komme ud og bidrage til samfundsøkonomien.
Derfor har vi en meget klar opgave herinde i at lave nogle mekanismer, der tilskynder disse grupper til at komme ud på arbejdsmarkedet eller ind i uddannelsessystemet.
Og de mekanismer har vi så forsøgt at finde frem til i de to forslag, vi nu har til behandling.
Et af de vigtigste elementer er integrationskontrakten.
Og jeg synes, det er meget vigtigt, at kontrakten stiller krav til både myndighederne og til den person, der er omfattet af den.
Det betyder, at kommunen ikke bare kan lade stå til, men aktivt skal hjælpe udlændingen i gang med et relevant kursus eller guide vedkommende ud på arbejdsmarkedet.
fttm032.fm Page 2308 Wednesday, March 8, 2006 1:51 PM
Personen, der er omfattet af integrationskontrakten, er så selvfølgelig forpligtet til at tage imod de tilbud, der gives, samt selv være aktivt jobsøgende.
Og så synes jeg faktisk, at det er rigtig positivt, at integrationskontrakten skal gælde, indtil udlændingen opnår tidsubegrænset opholdstilladelse.
Jeg ser det altså som en udstrakt service fra det offentliges side.
Jeg ser det som en gulerod og ikke som det modsatte, som nogle i debatten har hævdet det er, altså som kontrol og pisk.
En anden meget positiv ting i lovkomplekset her er den 2-årige landsdækkende indsats »En ny chance til alle«, hvor alle kommuner skal gennemgå kontant- og starthjælpmodtageres sag, hvis de ikke allerede har modtaget tilbud om aktivering, job eller uddannelse inden for det seneste år.
Og det er rigtig, rigtig godt.
Jeg har selv mødt mennesker, der har været i kontanthjælpssystemet alt for længe, og de har simpelt hen bare været parkeret i systemet.
Når deres sagsmappe så tilfældigvis dukkede op på sagsbehandlerens skrivebord, blev den lynhurtigt lagt nederst i bunken igen, for uha-uha, hvad skulle man dog gøre ved vedkommende?
Jeg medgiver da også gerne, at det er svært at finde tilbud til mennesker med meget ringe kundskaber, som ikke rigtig har nogen tilknytning til arbejdsmarkedet overhovedet, men vi kan jo ikke bare sjofle dem, fordi det er svære mennesker at have med at gøre.
Vi skal som samfund have viljen til også at hjælpe de mennesker på vej.
Og med »En ny chance til alle« bliver der nu taget hånd om dem.
For nogle vil det selvfølgelig virke irriterende og meget stressende og usikkert pludselig at skulle kastes ud i noget nyt, og det forstår jeg godt.
Man bliver selvfølgelig usikker og får lavt selvværd af at gå hjemme dag efter dag, men når man først har taget springet og er blevet hjulpet på vej, så tror jeg, at langt de fleste vil være glade og opleve mere livskvalitet ved at komme ud og møde andre mennesker og lære noget nyt.
Vi ved også, at det i dagens Danmark er uhyre vigtigt at have en uddannelse.
Der er ikke ret mange ufaglærte job, og selv om man kunne skaffe sig et, så skal man også i mange af de her job kunne læse manualer og have en række relevante kvalifikationer.
Derfor er det vigtigt at få unge mennesker i gang med en uddannelse.
Her foreslår vi så, at unge mellem 18 og 25 år, som ikke har andre problemer end ledighed, selv skal komme med forslag til en uddannelse, som de kan søge ind på.
Herefter kan sagsbehandleren i kommunen pålægge vedkommende at søge om optagelse på de her uddannelser, og gør vedkommende ikke det, kan kommunen stoppe udbetalingen af introduktionsydelsen.
Det kan jo virke lidt hårdt, men set i lyset af at uddannelse er vigtigt, synes vi Konservative, at det er rimeligt.
Opdrager vi unge mennesker til et liv på overførselsindkomst, er det svært at ændre indstillingen til det at være selvforsørgende.
I fremtiden bliver det sådan, at udlændinge, der kommer til Danmark, skal underskrive en erklæring om integration og aktivt medborgerskab.
Den er optrykt som bilag til L 93, og den har jo så også i dag været genstand for en hel del debat.
Vi Konservative synes da også, at man skal passe på med at lave for mange blanketter og skemaer, der skal udfyldes og underskrives, fordi de derved kan blive udvandede og miste deres autoritet.
Det står klart nu, og det synes vi Konservative er positivt.
Siden vi lavede den her aftale først på sommeren, har Integrationsministeriet fået lavet en undersøgelse om indvandrerkvinders deltagelse på arbejdsmarkedsmarkedet.
Nogle af de kvinder, der har deltaget i undersøgelsen, fremhæver, at det jo forventes af dem, at de skal gå derhjemme, mens børnene er små.
Derfor synes vi også i Det Konservative Folkeparti, at det er godt, at vi nu får fjernet ægtefælletillægget.
Det kan ikke være rimeligt, at ægtefællen til den, der vælger at være hjemmegående, skal belønnes med et tillæg til kontantfttm032.fm Page 2309 Wednesday, March 8, 2006 1:51 PM hjælpen.
Det muliggør jo netop, at kvinderne kan gå hjemme, hvor de så isoleres fra det danske samfund, aldrig lærer dansk og ikke på nogen måde kvalificerer sig til senere at kunne bestride et job.
Derfor synes jeg, at 300-timers-reglen er et meget velkomment redskab til at få især kvinderne ud i samfundet, ud på arbejdsmarkedet.
Det at man inden for 2 år skal arbejde mindst 300 timer for at opretholde retten til kontanthjælp, gør, at kvinderne forhåbentlig er motiverede til at komme ud på arbejdsmarkedet.
Det er i hvert fald min bedste overbevisning, at familien for at få økonomien til at løbe rundt vil forsøge at skaffe sig et job.
Der er mange flere elementer i de to lovforslag, og vi Konservative støtter selvfølgelig alle tiltagene, herunder også en større opfølgning på sygemeldinger.
Vi synes, vi har haft en meget frugtbar proces, da vi forhandlede aftalen på plads, og jeg vil gerne takke de andre aftaleparter, men også de to ministre, der har fået enderne til at nå sammen og i ministerierne fået sat det hele på paragraffer.
Jeg ser faktisk det her som begyndelsen til en nystart af integrationsprocessen, og der er ingen tvivl om, at det er en meget lang proces, som vi hele tiden skal følge nøje, og hvor vi skal opfange eventuelle nye problemstillinger, nye muligheder og ændrede forudsætninger.
Det er hårdt arbejde, og det viser debatten også i dag.
Det er svært, men det er et meget vigtigt arbejde.